google/wiki40b huggingface dataset:
עוגת קטיפה אדומה

עוגת קטיפה אדומה (באנגלית: Red velvet cake) היא עוגה בעלת גוון אדום כהה, אדום בהיר או אדום-חום. באופן מסורתי מכינים את העוגה כעוגת שכבות מצופה בקרם גבינה או ברביכה. צבעה החום אדום של העוגה מתקבל מאנטקציה כימית של השוקולד והיוגורט, בניגוד למה שנהוג כיום. מזה שמוסיפים לעוגה צבע מאכל. 
הרכיבים הנפוצים של העוגה הם חלב חמאה, חמאה, קקאו, קמח, וכן סלק אדום או צבע מאכל אדום עז לצורך הדגשת צבעה.

היסטוריה

בספר בישול מאת השף ג'יימס בירד משנת 1972, ניתן למצוא מתכונים לשלוש עוגות קטיפה אדומות, כאשר קיים שוני בכמות שומן האפייה, החמאה והשומן הצמחי ביניהם. במקור לא  מופיע צבע מאכל אדום,הצבע מגיע מתגובה הכימית של החומץ וחלב החמאה חושפת את צבעו האדום של האנתוציאנין הנמצא בקקאו, וכן שומרת שהעוגה תהיה קלה, אוורירית ולחה. גוון טבעי זה שניתן לעוגה הוא ככל הנראה מקור השם "קטיפה אדומה" או "מזון השטן" וכן שמות דומים אחרים המשמשים עוגות שוקולד אחרות.
כאשר היו הקצבות מזון במלחמת העולם השנייה, אופים נהגו להרתיח בצק במיצי סלק כדי להבליט את צבע העוגות שייצרו. ישנן עוגות קטיפה אדומות בהן נעשה שימוש בסלק, והוא לא רק מעניק לעוגה את גוונה האדום אלא גם שומר על לחותה. חברת "אדמס אקסטרקט", חברה אמריקאית שבסיסה בטקסס, עזרה להפיץ את עוגת הקטיפה האדומה ברחבי ארצות הברית בזמן השפל הגדול. החברה הייתה מבין החברות האמריקאיות הראשונות שמכרו צבע מאכל אדום ותמציות מאכל נוספות בטעמים. העוגה ומתכונה המקורי מוכרים היטב בארצות הברית הודות למלון וולדורף אסטוריה מניו יורק. אולם, העוגה נחשבת לעוגה של מדינות הדרום ולא עוגה כלל-אמריקאית. לרוב, העוגה מצופה ברביכה על בסיס חמאה, שהיא קלה ואוורירית אך דרוש זמן רב להכנתה. ציפוי בקרם גבינה או בקרם חמאה נהיו יותר פופולריים בשנים האחרונות.
בקנדה, העוגה הייתה קינוח מפורסם במסעדות ובחנויות בחנות הכלבו "איטון" בשנות הארבעים והחמישים. סופר שמתכון העוגה הוא מתכון ייחודי של רשת החנויות, עובדי הרשת נשבעו לשמור על סודיות המתכון, וכך אנשים רבים הוטעו לחשוב שהעוגה היא פרי המצאתה של מייסדת הרשת, ליידי איטון.
בשנים האחרונות, עוגת הקטיפה האדומה על צורותיה השונות צברו פופולריות בארצות הברית ובהרבה מדינות אירופאיות. יש הרואים בסרט Steel Magnolias משנת 1989 את האחראי לאהדת העוגה בעולם, שכן עוגת החתן בסרט היא עוגת קטיפה אדומה המעוצבת כארמדילו. מאפיית "מגנוליה" במנהטן, שמייצרת את העוגה מאז פתיחה בשנת 1996, עזרה אף היא לפופולריות העוגה, בדומה למסעדות אחרות במדינות דרום ארצות הברית. בברוקלין נפתחה מאפייה שמייצרת אך ורק עוגה זו בשנת 2000, מאפיית "קייק מן רייבן".
ברכת גאולה

ברכת הגאולה היא הברכה השביעית בתפילת שמונה עשרה, לאחר ברכת סליחה ולפני ברכת רפואה. הברכה משתייכת לקבוצת שלוש עשרה ברכות הבקשה שבתפילה בימי חול. עניינה הוא בקשה מבורא עולם שיגאל את המתפלל וכלל עם ישראל. ברכת "הגאולה" עוסקת בצרכים רוחניים ואישיים יחד עם ברכת תשובה וברכת סליחה. בחזרת הש"ץ בתענית ציבור אומר החזן לאחר ברכה זו את תפילת עננו.

נוסח הברכה

נוסח אשכנז: רְאֵה בְעָנְיֵנוּ וְרִיבָה רִיבֵנוּ וּגְאָלֵנוּ מְהֵרָה לְמַעַן שְׁמֶךָ כִּי גּוֹאֵל חָזָק אָתָּה. בָּרוּךְ אַתָּה ה', גּוֹאֵל יִשְׂרָאֵל.
נוסח הספרדים: רְאֵה נָא בְעָנְיֵנוּ וְרִיבָה רִיבֵנוּ וּמַהֵר לְגָאֳלֵנוּ גְּאֻלָּה שְׁלֵמָה לְמַעַן שְׁמֶךָ כִּי אֵל גּוֹאֵל חָזָק אָתָּה. בָּרוּךְ אַתָּה ה', גּוֹאֵל יִשְׂרָאֵל.
נוסח ספרד: רְאֵה נָא בְעָנְיֵנוּ וְרִיבָה רִיבֵנוּ וּגְאָלֵנוּ מְהֵרָה (גְּאֻלָּה שְׁלֵמָה) לְמַעַן שְׁמֶךָ כִּי אֵל גּוֹאֵל חָזָק אָתָּה. בָּרוּךְ אַתָּה ה', גּוֹאֵל יִשְׂרָאֵל.
נוסח איטליה: רְאֵה נָא בְעָנְיֵנוּ וְרִיבָה רִיבֵנוּ וּגְאָלֵנוּ מַלְכֵּנוּ מְהֵרָה לְמַעַן שְׁמֶךָ כִּי (אֵל) גּוֹאֵל חָזָק אָתָּה. בָּרוּךְ אַתָּה ה', גּוֹאֵל יִשְׂרָאֵל.
תימן בלדי: רְאֵה בְעָנְיֵנוּ וְרִיבָה רִיבֵנוּ וּמַהֵר לְגָאֳלֵנוּ כִּי אֵל מֶלֶךְ גּוֹאֵל חָזָק אָתָּה. בָּרוּךְ אַתָּה ה', גּוֹאֵל יִשְׂרָאֵל.

מיקום הברכה

ברכה זו היא הברכה השביעית בתפילה בשל חשיבות המספר שבע ביהדות. כיוון שבחודש ניסן התרחשה יציאת מצרים, ולכן ניסן מכונה חודש הגאולה. ניסן הוא החודש השביעי, ועל פי האמונה ניסן הוא החודש בו הגאולה צפויה ("בניסן נגאלו ובניסן עתידים להיגאל") הוצבה ברכת גאולה במקום השביעי, לאחר ברכת הסליחה. הסבר נוסף למיקום הברכה היא האמונה שהגאולה היא תולדתה של הסליחה, ומבלי סליחה של האל על החטאים לא תבוא הגאולה.
הסבר נוסף למיקום הברכה מתבסס על ספר תהילים:
"הַסֹּלֵחַ לְכָל עֲו‍ֹנֵכִי, הָרֹפֵא לְכָל תַּחֲלוּאָיְכִי; הַגּוֹאֵל מִשַּׁחַת חַיָּיְכִי, הַמְעַטְּרֵכִי חֶסֶד וְרַחֲמִים"
— תהילים ק"ג פסוקים ג' - ד'
על פי פסוק זה סדר הדברים הוא: סליחה, רפואה וגאולה, אולם בפועל בשל הרצון שברכת גאולה תהא שביעית, הוחלפו הסדר בין הברכות גאולה וברכת רפואה שהיא הברכה השמינית.
פונון

בפיזיקה, פונון הוא אופן תנודה מקוונטט המתקיים בגביש מוצק. בעקבות האינטראקציות הבין אטומיות בגביש המוצק תזוזות האטומים מקיימות משוואת גלים, שפתרונה הוא בקירוב גל מתקדם בצורה הרמונית. מבחינה זו פונון מתאר קוואזי-חלקיק בחומר, הנושא את שדה הכוחות הבין אטומיים. מחקר הפונונים הוא חלק חשוב בפיזיקה של מצב מוצק, משום שלפונונים תפקיד חשוב בקביעת התכונות הפיזיקליות של מוצקים, ובכללן מוליכות תרמית ומוליכות חשמלית. באופן כללי, פונונים המאופיינים באורך גל גדול מהווים את גלי הקול המתפשטים במוצק, ומכאן שמם פונון, קול ביוונית. פונונים בעלי אורך-גל קצר יותר אחראיים לקיבול החום במוצקים. במבודדים תרמיים, פונונים הם גם המנגנון המרכזי המאפשר הולכת חום.
פונונים הם המקבילה הקוונטית של אופני תנודה נורמליים, הידועים גם בפיזיקה קלאסית, ומתקיימים כאשר חלקים בגביש מתנודדים באותה תדירות. לפי תוצאה ידועה של מכניקה קלאסית, תנודה נתונה כלשהי של הגביש ניתנת לביטוי כסופרפוזיציה של אופני תנודה נורמליים, בתדירויות שונות. 
למרות שבמכניקה הקלאסית אופני תנודה הם תופעה גלית, הרי במכניקה הקוונטית מביאים בחשבון גם את התכונות החלקיקיות שלהם, ומטפלים בהם כאל חלקיקים, הקרויים פונונים.
הפונונים הם בוזונים בעלי ספין אפס.
תנודה בגביש יכולה להיווצר כתוצאה מדחיסה או מתיחה של המרחק בין אטומים שכנים, פונון כזה נקרא פונון אורכי (LA), או על ידי תזוזה בניצב לציר ההתקדמות, כעין פעולת גזירה בדומה למיתר גיטרה. פונון כזה יקרא פונון רוחבי (TA), והוא כולל שתי דרגות חופש, אחת לכל כיוון הניצב להתקדמות במרחב התלת ממדי.
בנוסף, כאשר תא היחידה הקונבנציונלי של הסריג מורכב מאטומים שונים או ממרחקים שונים בין אטומים, יווצרו בנוסף לפונונים האקוסטיים בעלי אורכי הגל הארוכים, גם פונונים שאורך הגל שלהם הוא מסדר גודל של תא היחידה, (קרי: אטומים שכנים ינועו לכיוונים מנוגדים), שלהם תהיה אנרגיה גבוהה יותר (תנודות מהירות יותר). אופני תנודה אלו נקראים גם פונונים אופטיים, מכיוון שאפשר לעורר אותם על ידי קרינת אור (בדרך כלל בתחום התת-אדום).

שרשרת דו אטומית

כאמור לעיל, שרשרת אטומית המורכבת מכמה סוגי אטומים שונים כוללת בתוך תא היחידה הקונבנציונלי יותר מאטום אחד. דבר זה מפצל את אופני התנודה של הסריג לשני ענפים - פונונים אקוסטיים, בעלי תדירות נמוכה, ופונונים אופטיים בעלי תדירות גבוהה ואורך גל קצר, שהוא מסדר הגודל של תא היחידה.
ניתן לנתח באופן דומה לזה שנעשה עבור שרשרת מונואטומית גם שרשרת בעלת שני סוגי אטומים שונים (למשל: מלח בישול NaCl). פתרון המשוואות מגלה יחס נפיצה ריבועי:
כאשר  ו- הן מסות האטומים השונים.
פתרון המשוואה הריבועית מגלה את שני הענפים, האקוסטי והאופטי, ואת פער האנרגיה ביניהם.
ועד פקידי קושטא

ועד פקידי קושטא היה גוף כלכלי שנוסד ב-1726 באיסטנבול ויועד על מנת לתמוך ביהודי ארץ ישראל בכלל ויהודי ירושלים בפרט.

הרקע ההיסטורי

סביב שנת 1720 היה היישוב היהודי בירושלים שרוי במשבר כלכלי וקיומי. האשכנזים, שעלו יחד עם חבורת רבי יהודה החסיד, צברו חובות כבדים וגורשו מהעיר. היהודים הספרדים סבלו גם הם מחובות שהלכו ותפחו, כתוצאה מתשלומים מופקעים על שכר דירה, תשלומי שוחד ומיסים שונים ומשונים. בנוסף, השלטון המרכזי באיסטנבול נחלש ועלה כוחם של שליטים מקומיים פרועים ומושחתים. כתוצאה מכל אלו התדלדל מאוד היישוב היהודי בירושלים ורבים היגרו לצפת, טבריה ואף לחוץ לארץ.

הוועד ופעולתו

בשנת 1726 הקים הגביר היהודי תושב איסטנבול ר' יעקב בן דוד זונאנה, יחד עם אחרים, את "ועד פקידי וגבירי ארץ ישראל בקושטא".
מטרת הוועד הייתה גיוס כספים מיהודי הגולה, באמצעות שליחים (בדומה לשד"רים) וחלוקה של כספים אלה ליהודי ירושלים לפי קריטריונים. בירושלים הוקם במקביל "כולל עיה"ק (עיר הקודש) ירושלים" (או "כולל הספרדים בירושלים"), כלומר ועד מקומי שתפקידו היה לחלק את הכספים בירושלים לפי תקנות הוועד.
לאחר מספר שנים הורחבו מטרות הוועד לתמיכה בכל יהודי ארץ ישראל בהם הערים צפת, טבריה וחברון.
עקב התמיכה הכספית והיכולת של הוועד לכפות על היהודים תקנון הפך הוועד למנהל בפועל של ענייני היהודים בירושלים. מצד שני, שלוחי הוועד פעלו גם, ללא מעמד רשמי, בחצר הסולטאן על-מנת לייצג את ענייני יהודי ארץ-ישראל. כיוון שהוועד באיסטנבול כלל את העשירים והמכובדים שביהודי העיר, נטו השלטונות להאזין לטענותיהם ובכך שופר מעמדם של יהודי ירושלים, מיסיהם הוקלו והוכבדה יד השלטון המרכזי על השליטים המקומיים בארץ ישראל.

תמיכה בעליה

החל מראשית דרכו של הוועד הוא ארגן  עליה שנתית לרגל של יהודים לירושלים. בעליות השתתפו מאות יהודים. מלבד הערך הרוחני, הדבר גם סייע כלכלית ליהודי ארץ-ישראל. הוועד גבה את תשלום מס עולי הרגל (ה"גאפאר") באופן מרוכז והעבירו לשלטון ובכך מנע שרירות-לב של פקידים מקומיים שנטו לעשוק את עולי הרגל שהגיעו בלא מסגרת מארגנת.
בשנת 1740 הקים הוועד אכסניה לעולים ביפו. היה זה ח'אן יהודי שהקל מאוד על העולים. בשנות ה-80 של המאה ה-20 זיהתה חוקרת יפו, ד"ר חנה רם, את מבנה הח'אן עם מבנה בית הכנסת לעולי לוב ביפו, המנציח כיום את הח'אן העתיק. לאחר מכן עבר המרכז היהודי ביפו לבית אג'ימן.

שנות דעיכה

לאחר מרד מוחמד עלי, ב-1840, עליית מעצמות מערב אירופה ושקיעת העות'מאנים, נחלשה גם עוצמתו של הוועד. עם סיום השלטון העות'מאני בארץ ישראל, ב-1917 תם תפקידו של הוועד.
טיילור מומסן

ביוגרפיה

מומסן נולדה לקולט ומייקל, בסנט לואיס שבמיזורי, וגדלה בפוטומק שבמרילנד. היא אחותה הגדולה של השחקנית סלואן מומסן. בילדותה הייתה גם רקדנית.

משחק

כילדה השתתפה בפרסומת לדגנים. את תפקידה המשמעותי הראשון ביצעה בסרט "הגרינץ'" לצידו של ג'ים קארי.
מומסן השתתפה בסרטים נוספים, ובהם חיילים היינו, ספיי קידס 2: אי החלומות האבודים, להציל את שיילו ופרנואיד פארק. היא אף הייתה מועמדת לתפקיד הראשי בסדרה האנה מונטנה, אך לבסוף הפסידה למיילי סיירוס.
בשנת 2007 היא החלה בקריירת משחק טלוויזיונית, כשהחלה לגלם את ג'ני האמפרי בסדרה אחת שיודעת. ביוני 2008 היא חתמה על חוזה דוגמנות עם החברה הבינלאומית IMG Models, המייצגת בין השאר את היידי קלום והילארי דאף.

מוזיקה

מומסן הצהירה ש"מוזיקה היא המקום בו אני יכולה להיות עצמי" והסבירה ש"משחק הוא קל. אני עושה את זה כבר הרבה זמן ולגמרי אוהבת את זה. אבל אתה משחק דמות במקום להיות עצמך. מוזיקה היא יותר אישית כי אתה כותב אותה ומעורב בכל צעד". כשהייתה בת חמש, הקליטה את השיר "חג מולד, למה אני לא יכולה למצוא אותך?" עבור הסרט הגרינץ'.
מומסן היא ממייסדי להקת הרוק The Pretty Reckless ופועלת כסולנית וכותבת השירים של הלהקה. הלהקה חתומה על חוזה עם חברת התקליטים Interscope Records, המייצגת בין השאר את בלאק אייד פיז ואת גוון סטפני.
שיריהם הבולטים כוללים, בין היתר, את Kill Me ואת You Make Me Wanna Die.
סקריה (אוניית מעפילים)

סקריה הייתה אוניית מעפילים שארגנו אנשי הציונות הרוויזיוניסטית. בין יוזמי ומנהלי ההפלגה היו שלמה יעקבי וחבריו יוסף כצנלסון, אברהם סטבסקי, הלל קוק, אליהו גלעזר, נפתלי פלטין נציב בית"ר בצ'כוסלובקיה, ויצחק ז'רז'בסקי, נציג האצ"ל.

קורותיה

האוניה הייתה אוניית פחם בבעלות טורקית והושכרה להפלגת ההעפלה. בזמן הקצר שעמד לרשות המעפילים בטרם צאתם, הם ערכו שיפוץ וניקוי יסודי של האונייה וכך היא הפכה ממיכל ענק מכוסה פחם עם מטבח שמתאים ל-100 נוסעים בלבד ורק שני חדרי שירותים - לאונייה עם חדרי שינה ואולמות לימוד, 20 חדרי שירותים, מטבח גדול, ומרפאה.
היא הפליגה מסולינה שברומניה ב-2 בפברואר 1940 כשעל סיפונה 2,385 מעפילים חניכי בית"ר, ובראשם ערי ז'בוטינסקי, בנו של זאב ז'בוטינסקי יחד עם גלזער, פלטין ואחרים. עם יציאת הספינה ממיצר הדרדנלים היא נעצרה על ידי אוניות הצי הבריטי על פי מידע מודיעיני שהיה ברשותו. הבריטים שיפצו את מנועי האונייה, פעולה שאפשרה שיט מהיר לישראל. וב-13 בפברואר 1940 הובלה לנמל חיפה לאחר שהניפה דגל עברי.
המעפילים הורשו להיכנס לארץ ישראל. הם הושמו במעצר זמני במחנות מעצר בעתלית ובצריפין, עד אשר הונפקו להם אשרות עלייה, שנוכו ממכסת האשרות השנתית ליהודים של ממשלת המנדט לאותה שנה.
אוכל-כול

אוכל-כול (באנגלית: Omnivore) הוא בעל חיים שתזונתו מורכבת מפריטים הן מממלכת בעלי חיים והן מממלכת הצומח. המונח מתאר כל בעל חיים אשר מערכת העיכול שלו יכולה לעכל מזון צמחי ובשרי כאחת, בין אם הוא מממש יכולת זו או לא.

בעלי חיים

שועל מצוי הוא דוגמה לאוכל-כול, למרות שהוא מקוטלג בסדרת הטורפים. כמו שאר הטורפים הוא מעדיף לאכול יונקים קטנים, זוחלים וציפורים. אולם בעונות שבהן קשה לו למצוא בעלי חיים, הוא אוכל פירות, דגנים וצמחים נוספים.
ישנם זוחלים אשר מעדיפים לאכול צמחים וזרעים אך כאשר אלו אינם בנמצא הם יאכלו חרקים וזוחלים קטנים מהם. ניתן למצוא אוכלי-כול במערכות ומחלקות רבות. למשל הקיפוד, העורב העכבר והחולדה, רוב הפרימטים כולל האדם. בסדרת הטורפים ניתן למצוא את כל משפחת הדוביים והרבה כלביים וראקוניים וגם גחניים ופנדה זנובה, כמה חיות כיס. בסדרת מכפילי פרסה את חזיר הבית, רוב המכרסמים, הרבה חסרי חוליות כמו הזבוב, הנמלה והחיפושיות למיניהם וסרטן עכביש יפני, רוב מחלקת העופות. בין הדגים את הפירנה.
פול לה גן

קריירת משחק

במהלך הקריירה שלו ככדורגלן מקצועני, שיחק לה גן במשך 6 עונות במדי AS ברסט, אחר כך עבר למועדון הגדול של העיר סטאד ברסט, משם המשיך לשנתיים במדי נאנט, לפני שעזב את מחוז בריטאני על מנת לשחק במדי פריז סן ז'רמן, שם שיחק 7 שנים (בהן צבר 478 הופעות וזכייה בגביע אירופה למחזיקות גביע בשנת 1996).
לה גן שיחק רק 17 פעמים במדי הנבחרת הלאומית עקב פציעות חוזרות ונשנות, ולמרות זאת נטל חלק בקמפיין מוקדמות מונדיאל 1994 הלא מוצלח של צרפת, יחד עם אריק קנטונה ודוד ג'ינולה.

קריירת אימון

במהלך כהונתו בסטאד רן בין השנים 1998 ל-2001, לה גן התפרסם כאשר החתים שחקנים אלמוניים יחסית, דוגמת שבאני נונדה ואל חאדג'י דיוף, שתחת הדרכתו התפתחו להיות כדורגלנים טובים ומובילים. לה גן התפטר מן המועדון ב-2001, אחרי עימותים עם הנהלת המועדון. ההתפטרות הובילה אותו לקחת הפסקה של שנה מכדורגל.
לה גן החליף בליון את ז'אק סנטיני בשנת 2002, לאחר שליון זכתה באליפות. ללה גן ציפתה התחלה רעועה וקשה במועדון אחרי שניצח רק שלושה משחקים מבין התשעה הראשונים שלו כמאמן הקבוצה. עם זאת, לה גן התעשת על עצמו, והוביל את ליון לשלוש אליפויות נוספת ברצף, וכן עד לשלב לרבע גמר ליגת האלופות. הוא התפטר מתפקידו ב-9 במאי 2005, יום אחד אחרי שהמועדון זכה באליפות הרביעית ברציפות שלו. מי שהחליף אותו במועדון הצרפתי היה ז'ראר הוייה.
אחרי כהונתו בליון לקח לעצמו לה גן עוד הפסקה של שנה מאימון. במהלך שנת ההפסקה שלו דחה לה גן מספר הצעות אימון מחלק מן המועדונים הבכירים באירופה, כגון בנפיקה ליסבון ולאציו, וכן חזר והצהיר שלא ישוב לאמן את המועדון בו שיחק, פריז סן ז'רמן, אך הכרזה זו התבדתה לימים.
ב-11 במרץ 2006 אושר באמצעי התקשורת שפול לה גן החליף את אלכס מקליש במועדון הסקוטי גלאזגו ריינג'רס ושהוא חתם על חוזה לשלוש עונות במועדון, עם אופציה להארכת החוזה. לא עבר זמן רב עד שביצע את רכישותיו הראשונות בסקוטלנד - דין פורמן מהאלופה האנגלית צ'לסי, ויליאם סטאנגר ואנטואן פונרואה מראן הצרפתית, קארל סבנסון מגטבורג השוודית, ליבור סיונקו, פיליפ סבו וסשה פאפאץ' מאוסטריה וינה, ליונל לטיזי מפריז סן ז'רמן והמושאלים ממנצ'סטר יונייטד, פיל בארדסלי ולי מרטין. התחלתו של לה גן באייברוקס לא הייתה מזהירה, כאשר בעשרת המחזורים הראשונים של העונה צבר את הרקורד הגרוע מזה 28 שנים במועדון.
ב-8 בנובמבר הודחה ריינג'רס ברבע גמר הגביע הסקוטי על ידי סט. ג'ונסטון, הפסד שעורר מחאות זועמות על הנהלת הקבוצה בקרב האוהדים.
ב-1 בינואר 2007 הוכרז בתקשורת שלה גן לקח את סרט הקפטן מכוכב הקבוצה, בארי פרגוסון, וכן הדיח אותו מההרכב הפותח של הקבוצה למחרת היום. פרגוסון בתגובה דיווח לתקשורת שהוא לא מוכן לשחק יותר תחת הדרכתו של לה גן. ב-4 בינואר פוטר לה גן מאימון ריינג'רס בידי המנכ"ל דייוויד מוריי, בעקבות העימות המתוקשר עם בארי פרגוסון. מעט לאחר מכן לה גן חתם כמאמן בקבוצת נעוריו, פריז סן ז'רמן, עת זו הייתה בסכנת הדחה מליגת העל הצרפתית, על אף דבריו הנחרצים בעבר.
בשנת 2011 התמנה למאמן נבחרת עומאן בכדורגל.
הפוך (סרט)

תקציר העלילה

עלילת הסרט מתחילה בשנת 1957, כאשר ברייס וג'וליאנה מכירים. שניהם לומדים בכיתה ב' בבית הספר המקומי באזור פרוורי בארצות הברית. כאשר תלמידי כיתה ב', ברייס וג'ולי, נפגשים לראשונה, ג'ולי יודעת שזו אהבה. אבל ברייס לא בטוח ברגשות שלו. בימים ובשנים שלאחר מכן, ברייס (מגולם על ידי קאלן מק'אוליף) עושה ככל יכולתו על מנת לשמור עליה בהישג יד - וג'ולי הנבונה והעצמאית (מגולמת על ידי מדליין קארול) ממשיכה לתת לו ליהנות מהספק.
עלילת הסרט מלווה את השניים מבית הספר היסודי אל חטיבת הביניים, דרך ניצחון ואסון, דרמה משפחתית ואהבה ראשונה, בעת שהם מגלים תגליות המגדירות מי הם - ומה הם זה לזו. שניהם מרגישים רגשות אחד לשני אך ברייס מתכחש זאת ואילו ג'ולי ההפך המוחלט.
תיק IVF

עלילת הספר

גיבור הספר הוא רוני לרנר, העוזר המיוחד לראש השב"כ. לרנר, בעברו לוחם ומפקד צוות בסיירת צנחנים בטרם התגייס לשב"כ, הוא איש מבצעים מיומן, הבקי בשימוש בנשק קל וקרב מגע. במהלך הקריירה שלו בשב"כ לקח לרנר חלק ואף פיקד בעצמו על מבצעים רבים. עד לאחרונה שירת כראש אגף המבצעים של הארגון ושאף להתמנות למחליפו של אורי קרמר, ראש השב"כ ואיש מבצעים של המוסד בעברו כשהנ"ל יפרוש מתפקיד ראש השב"כ. 
כאשר מחבל של חזבאללה נפצע קשה ב"תאונת עבודה" במלון בירושלים. המודיעין שמפיק לרנר מחקירתו מצטלב עם הדיווח שמתקבל מלונדון אודות מייקל (מיכאל) מרציאנו המגלה במפתיע כי גויס לחזבאללה בידי מפעיל סוכנים כריזמטי בשם ג'ורג'. מרציאנו, לוחם לשעבר בסיירת מטכ"ל. שגר בלונדון. לרנר מחליט לגייס את מרציאנו לשב"כ ו"להכפילו", וטס ללונדון. לשם כך הוא נעזר בקצין הביטחון של שגרירות ישראל שם, יהושע בן אודיס, אף הוא יוצא המוסד. במקביל נדרש לרנר להתפנות לטיפולי הפריה חוץ גופית (IVF, ומכאן שם הספר)  כדי שאשתו תוכל להרות. 
הדמויות בספר, בניגוד לספרים אחרים בז'אנר ובהם ספרי ג'יימס בונד, מורכבות יותר, אפלות ולעיתים גם שפלות יותר, בדומה לאלו שיצר ג'ון לה קארה. עולמן לא חולק לשחור ולבן, טובים ורעים (לאורך הספר מבחין הקורא כי ה"טובים" וה"רעים" פועלים בשיטות דומות מאוד).
המעגל הסודי (סדרת טלוויזיה)

תקציר העלילה

לפני 16 שנה פרצה שריפה במעבורת ימית, שגבתה את חייהם של אימהות ואבות לשישה ילדים. ההורים הללו היו בעלי דם מכשפים, ובעקבות מותם הוריהם לקחו את יכולות הקסם של מי שנותר בחיים. מאז המבוגרים, וההורים שנותרו בחיים לא אמרו דבר לילדיהם, שהועבר אליהם דם מכשפים בירושה.
הסדרה נפתחת בסיפורה של קאסי. בעקבות מות אמה, אמיליה, עוברת קאסי בלייק לצ'אנס הרבור שבוושינגטון כדי לגור עם סבתה, ג'יין. צ'ארלס מייד רוצח את אמיליה כדי לגרום לקאסי לעבור לגור עם סבתה. במהלך ניסיונותיה להסתגל למקום החדש, חבריה לכיתה מגלים לה שהיא באה משושלת ארוכה של מכשפות ושהם יכולים להשלים יחד איתה, לראשונה, מעגל. תחילה קאסי מסרבת להאמין, אך לאחר שהיא מגלה ספר ישן של לחשים אשר היה שייך לאמה המנוחה היא משנה את עמדתה. אמיליה הסתירה את היותה מכשפה מכיוון שהיא לא רצתה שקאסי תחבור למעגל כמוהה.
החבורה מתמודדת בהתחלה עם ציידי מכשפות שבאים לרדוף את החבורה, ברגע שהם כבלו את המעגל. בהמשך רודפים אותם שדים שזומנו לעיירה לפני 16 שנה, בשנה שבה הוריהם מתו. כמו כן, רודפים אותם מכשפים שמתו ברצח המוני שהיה אחראי עליו אביה של קאסי. באותו זמן צ'ארלס מייד ומנהלת בית הספר דון רוצחים את סבה של פיי, הנרי, ומנסים להשיב אליהם את כוחותיהם שנלקחו מהם.
בהמשך קאסי מגלה כי אבא שלה, ג'ון בלאקוול, חי וחושבת שבא לעזור לה. אבל היא מגלה שלאביה תוכניות אחרות: הוא דאג להקמת המעגל הנוכחי וכן היה אחראי שכל הנשים מהמעגל הקודם יכנסו להיריון כדי שהילדים שלהם יצרו את המעגל של הדור הבא (הדור של קאסי). מתגלה שהוא גם אביה של דיאנה אחרי שהכניס את אמא שלה, אליזבת', להיריון לפני שהיא נהרגה. ג'ון הכניס להיריון נשים נוספות מהעיירות ליד, כדי שיוכל ליצור מעגל ממכשפים עם כוחות אפלים בעלי דם בלאקוול בלבד. הוא מאחד קריסטלים מיוחדים שעוברים במשפחתם של כל אחד ואחת מחברי המעגל לגולגולת. בכוחה של הגולגולת להרוג את כל המכשפים האחרים, עד שיישארו רק המכשפים עם הדם שלו. אך בסופו של דבר דיאנה וקאסי גוברות עליו ומנצחות אותו לפני שהספיק להשמיד את כל שאר המכשפים. בסיום הפרק האחרון דיאנה עוזבת את המעגל ונוסעת עם החבר שלה לחו״ל. אדם קיבל את התפקיד להשמיד את הגולגולת, אך נראה שהוא משתמש בכוח שלה. ג'ייק נראה שהוא מקבל חפץ קסום מסבא שלו. פיי ומליסה נהנות מהכוחות המחודשים שלהן כדי לבלות. קאסי נראית בוחנת את כוחה, ובתמונה האחרונה רואים ארבעה נערים עומדים על רקע העירייה, מסומנים ביד שלהם, בסמל של בלאקוול. אלו האחים של קאסי ודיאנה שבאו להקים את המעגל.

הורדת הסדרה ומאבק המעריצים

ב-11 במאי 2012, THE CW ביטלה את הסדרה. בעקבות ביטול הסדרה, הוקם אתר אינטרנט בשם "הצילו את המעגל" על ידי קבוצת מעריצים של הסדרה. קמפיין כתיבת מכתבים הגיע אל THE CW, במטרה לעודד אותם לשקול מחדש את החזרת הסדרה לעוד עונה. עוד קמפיינים הושקו גם ברשתות טלוויזיה אחרות כמו MTV, ABC Family ו-Syfy. המפיק של "המעגל הסודי", אנדרו מילר, מכר במכירה פומבית פוסטר ובו צוות השחקנים כתמיכה בקמפיין.
המעריצים ניסו לפנות לרשת ABC Family בנוגע לבקשה להעביר את הסדרה אליהם, אך ללא הצלחה, ובעקבות כך הופסקו ניסיונות קמפיין עבור העברת הסדרה לרשתות אחרות. קמפיין נוסף מכוון ל- Warner Bros הושק בעקבות הודעה כי העונה הראשונה בסדרה לא תשוחרר ב-DVD. 
החל מספטמבר 2012, "המעגל הסודי" הפך זמין ב- Netflix לצפייה ישירה.  
נכון ל-24 ביוני 2012, הקמפיינים השונים צברו מעל 85,500 חתימות. מאז ביטול התוכנית, המעריצים הצביעו במספר סקרים כי "זו התוכנית שהכי תחסר".
אפרים חירם

ביוגרפיה

חירם נולד בפולין ושרד כילד את השואה. בשנת 1946 עלה לישראל. הוא למד בכפר הנוער ע"ש ב.צ. מוסינזון ובשנת 1951 התגייס לצה"ל ושירת בתחילה בחיל התותחנים. בראשית 1956 שאף מפקד גדוד 890 של הצנחנים, אריאל שרון, לשפר את הסיוע הארטילרי לגדוד, וצירף לגדוד קציני תותחנים ובהם חירם. הוא היה למפקד מחלקת מרגמות בפלוגה של הגדוד, ובמבצע קדש השתתף בקרב המיתלה. ב-1964 התמנה למפקדו הראשון של גדוד 202. כמג"ד השתתף בפעולות תגמול נגד הפת"ח בירדן, ובהן מבצע צוק סלע בג'נין, מבצע יהלום בקלקיליה (1965) ומבצע אלפא ברפאת שבדרום הר חברון (1966).
בראשית תקופת כהונתו כמג"ד נקלע לעימותים עם מפקד החטיבה, רפאל איתן. המח"ט הורה לו לא להדיח מפקדי פלוגות בגדוד, אך חירם הדיח ארבעה מתוך חמשת המ"פים. חירם נקרא לבירור אצל הרמטכ"ל, יצחק רבין, ועמד על כך שלקצינים הצעירים שמינה כמפקדים החדשים בפלוגות במקום המ"פים המודחים, בהם מתן וילנאי ואמנון ליפקין, יש פוטנציאל רב וכי הוא זה שנושא באחריות לנעשה בגדוד. רבין השתכנע, והמינויים נותרו על כנם. מאוחר יותר מינה חירם את דן שומרון לסמג"ד, גם זאת בניגוד לדעתו של איתן.
בסוף שנות ה-60 שירת כסגנו של קצין צנחנים ראשי, אהרן דוידי, בשנות ה-70 של המאה ה-20 שימש כמפקד חטיבת חרמונים. ב-1976 התמנה למפקד חטיבה 655, חטיבה חדשה שהוקמה בגזרת שארם א-שייך. ב-1978 הוקמה אוגדה חדשה בגבול הצפון, עוצבת הגליל, וחירם היה למפקדהּ. בהמשך שירת כעוזר ראש מחלקת ההדרכה. ב-1981 השתחרר מצה"ל, בדרגת תת-אלוף. במהלך שירותו גם השלים תואר ראשון בגאוגרפיה ובמדע המדינה.
לאחר שחרורו מצה"ל ניהל את חברת הבנייה של אברהם גינדי. ב-1989 היה למועמד המערך לראשות המועצה המקומית רמת השרון. חברי המפלגה העדיפו אותו על ראש המועצה המכהן, משה ורבין, והאחרון התמודד מולו בראש מפלגה עצמאית. חירם גבר על ורבין בבחירות, לאחר שזכה ב-53.6% מקולות הבוחרים בסיבוב השני. ב-1993 בחר סניף העבודה במוטי בר-דגן למועמד מטעם המפלגה, וחירם החליט להתמודד בראש רשימה עצמאית, כשם שעשה ורבין בזמנו. גם במערכת בחירות זו ניצח חירם, לאחר שזכה ב-47% מקולות הבוחרים. ב-1998 החליט לא לרוץ לקדנציה שלישית.
במהלך כהונתו מנע חירם את הרחבת העיר, כדי לשמור על צביונה. העיר לא התרחבה, מספר התושבים בה נשאר יציב, וכחבר הוועדה המחוזית לתכנון ולבנייה אף הביע התנגדות לתוכניות בנייה בקיבוץ גליל ים הסמוך. בנוסף, שופצו כמה מרחובותיה הראשיים של המושבה, הוקמו גנים חדשים (בהם גן הסלעים ליד בית יד לבנים), והוצבו שלטים בסמוך לאתרים בעלי חשיבות היסטורית. המועצה בראשותו פעלה לשינוי תוכניותיה של מע"צ באשר למחלף הכפר הירוק, ודרישתה להקים מעבר משוקע במקום גשר עילי שיפגע באיכות חייהם של תושבי נווה רסקו, התקבלה. חירם התפרסם גם בניסיונותיו להביא לפיטוריו של מבקר המועצה, שנבלמו על ידי מבקרת המדינה, מרים בן-פורת. כן יזם חוק עזר האוסר על גידול כלבים מסוג רוטוויילר בתחום שיפוטה של המועצה. 
בשנת 2006, והוא בן 72, השתתף חירם בצניחה בחוף הים של תל אביב, לציון 50 שנה לצניחה במיתלה. נכון לשנת 2009, חירם חבר בוועד המנהל של רשות הטבע והגנים ובעמותה להנצחת והנחלת מפעלות חייו של רפאל איתן.